Drie sterf in ontploffing by PTA-huis | Maroela Media
Twee volwassenes en 'n kind is Vrydagoggend dood ná 'n ontploffing by 'n huis in Pretoria.
"'n Man, vrou en kind is in die gasontploffing dood by 'n huis in Bloubergstraat in Eersterust, Pretoria," het Johan Pieterse, woordvoerder vir Tshwane brand- en noodbeheerdienste gesê. "Een persoon is ernstig beseer en na 'n nabygeleë hospitaal geneem."
"Dit wil voorkom of daar 'n gaslekkasie in die huis was en iets dit aan die brand laat slaan het," het Pieterse bygevoeg. Die krag van die ontploffing het 75% van die huis se dak weggeblaas en een vertrek het aan die brand geslaan.